‘ฟิวเจอร์ส’รุ่งคงค้าง5หมื่นทิศทางหุ้นชัด
ฟิวเจอร์สคึกคัก ทิศทางหุ้นชัดเจน นักลงทุนแห่ลงทุนใน SET อินเด็กซ์ฟิวเจอร์ส ดันสถานะคงค้างทะลัก 5.7 หมื่นสัญญา
11 ก.ย. 2555

ฟิวเจอร์สคึกคัก ทิศทางหุ้นชัดเจน นักลงทุนแห่ลงทุนใน SET อินเด็กซ์ฟิวเจอร์ส ดันสถานะคงค้างทะลัก 5.7 หมื่นสัญญา
น.ส.นฤมล อาจอำนวยวิภาส กรรมการผู้จัดการบริษัทหลักทรัพย์ เอเซีย พลัส (ASP) เปิดเผยว่า ปริมาณการซื้อขาย SET50 อินเด็กซ์ฟิวเจอร์ส คึกคักจนทำให้จำนวนสถานะคงค้าง ณ วันที่ 10 ก.ย. เพิ่มขึ้นเป็น 5.78 หมื่นสัญญา เทียบกับเมื่อต้นเดือน ส.ค. อยู่ที่ระดับกว่า 3 หมื่นสัญญาเท่านั้น
สาเหตุเป็นผลมาจากทิศทางตลาดหุ้นมีความชัดเจน โดยนักลงทุนกลุ่มหนึ่งมีความเชื่อมั่นว่าสหรัฐอเมริกาจะมีคิวอี 3 เกิดขึ้น จึงมีมุมมองว่าดัชนีหุ้นน่าจะเป็นขาขึ้น และได้เข้ามาซื้อล่วงหน้า (ลอง) ขณะที่ มีนักลงทุนอีกกลุ่มกลับไม่เชื่อว่าจะมีคิวอี 3 และดัชนีน่าจะใกล้เข้าสู่ขาลงแล้ว ทำให้มีแรงเก็งกำไรเปิดสถานะขายล่วงหน้า (ชอร์ต) 
ทั้งนี้ ในมุมมองของฝ่ายวิจัยของ ASP ประเมินว่าดัชนีหุ้นน่าจะยังปรับเพิ่มขึ้นได้อีก หากสามารถทะลุแนวต้านระยะสั้นที่ระดับ 1,264 จุด น่าจะสามารถขึ้นทดสอบแนวต้านระยะต่อไปที่ระดับ 1,284 จุด และ 1,301 จุด 
นอกจากนี้ กลุ่มหุ้นที่น่าสนใจและดันให้ดัชนีหุ้นเพิ่มขึ้นนั้นจะเป็นกลุ่มพลังงาน เนื่องจากราคาน้ำมันและปิโตรเคมีเริ่มผงกหัวขึ้นมาแล้ว น่าจะสามารถทดแทนหุ้นกลุ่มการบริโภคในประเทศ 
น.ส.นฤมล กล่าวว่า บริษัทจะออกใบสำคัญแสดงสิทธิอนุพันธ์เพื่อซื้อหุ้น (DW) จำนวน 6 รุ่น ทั้งฝั่งซื้อและขาย (คอลและพุต) เพื่อชดเชยรุ่นเดิมที่จะหมดอายุลง ประกอบด้วย DW บนหุ้นบริษัท ปตท. (PTT) เริ่มเปิดให้ซื้อขายวันแรก 11 ก.ย.นี้ และอีก 4 รุ่น จะอ้างอิงหุ้นบริษัท เจริญโภคภัณฑ์อาหาร (CPF) และบริษัท ปูนซิเมนต์ไทย (SCC) เริ่มให้ซื้อขายวันแรก 19 ก.ย.นี้